KIRJALLINEN KYSYMYS E-1546/00 esittäjä(t): Jeffrey Titford (EDD) komissiolle. Turkin ihmisoikeustilanne ja Euroopan unionin jäsenyys.



Virallinen lehti nro 072 E , 06/03/2001 s. 0074 - 0074



KIRJALLINEN KYSYMYS E-1546/00 esittäjä(t): Jeffrey Titford (EDD) komissiolle (18. toukokuuta 2000) Aihe: Turkin ihmisoikeustilanne ja Euroopan unionin jäsenyys Olen huolestunut tavasta, jolla Turkin hallitus on hoitanut ihmisoikeuskysymyksiä. Luin äskettäin ilmestyneestä raportista, että Euroopan parlamentin jäsenet yli puoluerajojen olivat pettyneitä siihen, miten vähän Turkissa ollaan edistytty ihmisoikeuksien, vähemmistöjen oikeuksien ja oikeusvaltion periaatteiden alalla. Ranskalainen Euroopan parlamentin jäsen Philippe Morillon totesi äskettäin eräässä keskustelussa, että ei ole selvää, tuleeko Turkista lopulta unionin jäsen vai ei, ja että Turkissa tarvittaisiin syvällisiä hallinnon ja asenteiden muutoksia. Voisiko Euroopan komissio ilmoittaa, mitkä kriteerit se edellyttää Euroopan unionin jäsenyyttä tavoittelevien maiden täyttävän ihmisoikeuksien, vähemmistöjen oikeuksien ja oikeusvaltion periaatteiden suhteen? Lykätäänkö Turkin hakemusta maan suhteellisen huonon ihmisoikeustilanteen vuoksi? Onko komissio huolestunut minkään muun kahdentoista jäsenehdokasmaan ihmisoikeustilanteesta? Günter Verheugenin komission nimissä antama vastaus (15. kesäkuuta 2000) Unionin valtionpäämiehet ja pääministerit tavatessaan Kööpenhaminan Eurooppa-neuvoston kokouksessa kesäkuussa 1993, päättivät, että unioniin liittyjän olisi tarpeellista pystyä täyttämään jäsenyyden velvoitteet täyttämällä taloudelliset ja poliittiset ehdot. Poliittiset ehdot (niin kutsutut poliittiset Kööpenhaminan kriteerit) ovat ne, että hakijamaalla tulee olla vakaat instituutiot, jotka takaavat demokratian, oikeusvaltion, ihmisoikeudet ja vähemmistöjen oikeuksien kunnioittamisen ja turvaamisen. Helsingin Eurooppa-neuvosto lisäsi, että Kööpenhaminan Eurooppa-neuvostossa säädettyjen poliittisten kriteerien noudattaminen on edellytys liittymisneuvottelujen aloittamisellemldr. Turkin tapauksessa komissio tutki sen valmistelutoimet jäsenyyttä varten säännöllisestä raportista, joka julkaistiin 13. lokakuuta 1999(1) eikä ollut sitä mieltä, että Turkki täyttää Kööpenhaminan poliittiset kriteerit. Komissio totesi erityisesti, että ihmisoikeuksia ja vähemmistöjen suojelua koskevissa asioissa esiintyy vakavia puutteita. Neuvotteluja Turkin kanssa ei missään tapauksessa aloiteta ennen kuin poliittiset kriteerit täyttyvät. Muiden hakijamaiden osalta yhdistelmäasiakirjassa joka liitettiin vuoden 1999 määräaikaiskertomuksiin, komissio totesi, että Hakijamaiden yleinen tilanne vakaan ja kestävän demokratian rakentamiseksi oikeusvaltiota kunnioittaen on parantunut Slovakiassa tapahtuneen erittäin myönteisen kehityksen myötä, poikkeuksena Turkki. Kuitenkin vähemmistöjen ja romanien kohtelu, sekä Romaniassa huostaan otettujen lasten tilanne antavat aihetta huoleen. Komissio tarkkailee tiiviisti vuoden 1999 säännöllisistä raporteista esiin otettujen asioiden tilannetta ja esittää yksityiskohtaisen arvioinnin ihmisoikeustilanteesta kaikissa hakijamaissa vuoden 2000 säännöllisissä raporteissa. Näitä raportteja valmistellaan parhaillaan ja aikataulun mukaisesti ne hyväksytään komissiossa vuoden 2000 marraskuun alussa. (1) KOM(1999) 513 ja 514 lopullinen.